અદ્ભુત ને અજાયબ કહેવાય તેવા નિવૃત્ત લોકો પણ છે. તેઓ તમામ ઘટનાઓથી પોતાના આયુષ્યને નિર્લેપ રાખે છે. આનંદ કે વિષાદ, આઘાત અને આશ્ચર્ય તેમને સ્પર્શતા નથી. તેમનું મેડિકલ બિલ ઝીરો હોય છે. ઘરના સાવ નાના કામમાં પણ તેઓ ઓતપ્રોત હોય છે. તેમની પૂજા દેખાવ પૂરતી નહિ સાચી હોય છે. તેમની પાસબુક ને ચેકબુક ઘરની સંયુક્ત તિજોરીમાં હોય છે. તેમના ખિસ્સામાં કોઈ ચાવી હોતી નથી. યુવાની પસાર કરી ચૂકેલી પત્નીને ચાહવાની અદ્વિતીય કળાના તેઓ સ્વામી હોય છે. તેમની ટીકા, મજાક, છબરડા કે કટાક્ષ વેળાએ તેઓ પોતે પણ તેમની નિંદા કરનારાઓ જેટલું જ ખડખડાટ હસી શકતા હોય છે. આપણે નિવૃત્ત થઈએ એ પહેલા આવા ગૃહસ્થોની ઈન્ટરર્નશિપ કરવી જોઈએ. સમય એવો આવી જ ગયો છે કે જો દરેક ઘટનાના આંચકા સહેવાનું વ્યક્તિત્વ હશે એમણે બહુ લાંબુ જીવવાનો યોગ નથી. સ્વભાવ આયુષ્યમાં અને સુખમાં નિર્ણાયક પરિબળ છે- આરોગ્ય તો એના પછી આવે છે.